**The Knife og Alt-J (∆) til NorthSide**

**Derudover er Kaizers Orchestra også klar til NorthSide**

Programmet for NorthSide 2013 er i den grad begyndt at tage form, og med dagens offentliggørelser har vi fat i nogle særdeles aktuelle og roste navne, der pynter på en allerede flot plakat.

I sidste uge solgte den svenske broder/søster-duo The Knife på kun få minutter samtlige billetter til to koncerter i Store Vega. Da billetterne blev revet væk var der rigtig mange, der gik forgæves, så det er med stor fornøjelse, at vi nu kan tilføje dem til NorthSide-plakaten. De to svenskere har altid været omgærdet af mystik, og der har været langt mellem de visuelt opfindsomme koncerter med den innovative duo. De første mange år spillede duoen faktisk slet ikke koncerter, og de senere år har The Knife haft travlt med at skrive musik til operaen ”Tomorrow, In A Year” og til det kommende album, der udsendes til april. Derudover har den ene halvdel, Karin Dreijer Andersson, haft stor succes med soloprojektet Fever Ray. The Knife er uden tvivl et af nordens mest interessante navne, og vi er meget stolte over, at Olof Dreijer og Karin Dreijer Andersson har valgt at spille en af deres meget sjældne koncerter på NorthSide.

**The Knife spiller på NorthSide fredag 14. juni.**

En af sidste års mest roste udgivelser kom fra den engelske kvartet Alt-J (∆), der har slået deres computerinspirerede navn fast med albummet ”An Awesome Wave”. Albummet var storfavorit til at vinde den prestigefyldte engelske Mercury Prize, og det blev da også dem, der rendte med trofæet i november for deres debutalbum. Bandet rider med andre ord fortsat på en utrolig bølge, og det bliver fantastisk til juni som de første i Danmark at kunne præsentere dem live.

**Alt-J (∆) spiller på NorthSide lørdag 15. juni.**

Norges største rockband har gennem mere end ti år henrykket deres danske publikum med en særegen blanding af balkan-folk og skramlet punk-inspireret rock. Både lyd og instrumentering er helt unik, og der er ikke mange, der som Janove Ottesen kan tryllebinde et publikum med sin medrivende personlighed. Koncerten på NorthSide bliver for øvrigt sidste mulighed for at opleve bandet i lang tid, da den bliver Kaizers’ sidste, inden de påbegynder en pause på ubestemt tid. Så vi glæder os meget til, at Kaizers Orchestra møder op med olietønder, gasmasker, pumpeorgel og harmonika og vælter Ådalen, som kun de kan gøre det.

**Kaizers Orchestra spiller på NorthSide fredag 14. juni.**

Listen af offentliggjorte navne til NorthSide 2013 er nu som følger: Alt-J (∆), Arctic Monkeys, Band of Horses, The Eclectic Moniker, Ellie Goulding, The Flaming Lips, Fun., Kaizers Orchestra, The Knife, Nephew, Nick Cave & The Bad Seeds, Portishead, Trentemøller og When Saints Go Machine.

NorthSide 2013 afvikles i Ådalen ved Aarhus i dagene 14.-16. juni. Billetter kan købes via Billetlugen.dk.

Besøg NorthSide.dk eller facebook.com/northsidefestival for mere info om NorthSide 2013.